**A KÖSZI ÖNKÉNTES! EGYESÜLET 2022-ES TEVÉKENYSÉGE**

Éppen elkezdődött az év, amikor januárban a helyben is szolgálatot teljesítő családsegítőnk házában tűz ütött ki Szigetmonostoron, és leégett a házuk teteje. 100 ezer forint adomány utaltunk át nekik gyorssegélyként.

Aztán februárban kitört a háború Ukrajnában és elindult a menekültáradat. Nagyon hamar megjelentek a szigeten is a menekültek: először Kocsis Mariann tagtársunk révén az I. kerületi, Budavári önkormányzat horányi ifjúsági táborába érkeztek családok. Itt először helyi menedzserként segítettünk, a cipőtől a biliig, a kiskádtól a gyógyszerig elég sok minden kellett kezdetben. Aztán azt kérte a fenntartó, hogy a gyerekeknek szóló programszervezésben kérnék a segítségünket. Így gyurmáztunk, fociztunk, táncoltunk, gyöngyöt fűztünk, és épp hosszabb távra is terveztünk volna, amikor kiderült, hogy mégsem tudják rendesen kifűteni a faházakat és visszaköltöztették őket Budapestre. Azonban voltak itt családok, akiket támogattunk, többnyire ételt vittünk nekik. Leghosszabban egy harkovi család volt Surányban, két kamaszgyerekkel és a nyugdíjas mamával, akiket hónapokig etettünk, szállítottunk, intéztük az elkóborolt csomagjaikat, sürgettük a vízumukat, vittük őket orvoshoz, próbáltuk kivarázsolni a hatóságoktól a kisállatútlevelüket, és még egy kulturális programra is futotta: a tanév végeztét a Csodák Palotájába való meghívással ünnepeltük. Ez az első félévünket bearanyozta.

Februárban másodszor is Kincsvadászatot indítottunk, Kincsvadászat – Tízezer lépés Pócsmegyer-Surányban címmel, a négy helyismereti sétán kb. 150-en vettek részt.

<https://www.facebook.com/media/set/?vanity=koszionkentes&set=a.1688149381521354>

Februártól működik a weboldalunk:

[www.koszionkentes.hu](http://www.koszionkentes.hu)

Márciusban tartottuk a Legendás állatok a szigeten rajzpályázatunk kiállításmegnyitóját a PRK-ban:

<https://www.facebook.com/media/set?vanity=koszionkentes&set=a.1697231203946505>

A Danubia Televízió tudósítása: <https://www.youtube.com/watch?v=65Dm9dB3Vqo&t=1s>

Március 27-én és május 8-án mi is csatlakoztunk a központi Te szedd-hez!, a Sziget utat, a Pócsmegyeri Kacsa szigetet és Surányt is megtisztítottuk.

Pályázati szempontból nagyon jó évünk volt, mert a TESCO „Ön választ, mi segítünk” programjában háromszor is nyertünk: a 10. fordulóban (2021-ben pályáztunk) 100 ezer forintot (sakk-és piknikasztal a Liget téren), a 11. fordulóban megszereztük a fődíjat, 400 ezer forintot (télvégi kincsvadászat és madáretető készítés), valamint pályáztunk a 12. fordulóban is és bejutottunk a zsetonszavazós szakaszba (Liget téri csepegtető öntöző), ez utóbbi kettő 2023-ban valósul meg. Az EON civil pályázatán 304 ezer forintot (Irány Surány Fesztivál programjai és őszi madártetető készítés), valamint az Önkormányzat helyi civil pályázatán 350 ezer forintot nyertünk (Köszi díjak, Rajzpályázat díjazása, karácsonyi rászorulócsomagok).

A Nemzeti Együttműködési Alap pályázatán nem nyertünk, így csak a vígaszdíjat, 150 ezer forintot kaptuk (fenntartási költségekre költöttük).

Nem nyertünk a Falusi Civil Alap pályázatán sem (ingatlan vásárlás).

A Nemzeti Együttműködési Alap normatív pályázatán viszont megnyertük a tavalyi adományok után járó 10%-ot. Szabó Diána készített nekünk egy köztéri településtérképet önkéntes munkában, a pénzt a nyomtatásra költöttük (2023 januárjában lett kész).

Programjaink sorát a Liget tér nyáriasítása folytatta, pótoltuk a kiszáradt madárberkenyéket is.

<https://www.facebook.com/media/set/?vanity=koszionkentes&set=a.1707700856232873>

Június elején készítettünk két padot a két Sziget úti buszmegállóba. Levágtuk a füvet a környékükön és kisöpörtük, lemostuk a már szinte átláthatlan üvegfelületeket. Ültettünk virágokat a Napsugár téri ágyásba és a Surány tábla alá, hogy egy kicsit jobban érezzük magunkat itthon!

Június 11-én közgyűlést tartottunk, és megválasztottuk a régi-új tisztségviselőket. Az elnök beszámolt a pénzügyi helyzetről és az éves programokról.

Június 18-án gyermek kézműveskedést szerveztünk a Napsugár térre, a Presszó-beli Kertem koncert kísérő eseményeként (Gyurma party és barátság kövek festése).

<https://www.facebook.com/media/set/?vanity=koszionkentes&set=a.1758879574448334>

Június 25-én tartottuk a TESCO pályázati pénzből elkészített sakk- és piknikaszal avatóját a Liget téren.

<https://www.facebook.com/media/set/?vanity=koszionkentes&set=a.1763492787320346>

Július 16-án a II. surányi petanque bajnokságot tartottuk a korábban általunk felépített pályán

<https://www.facebook.com/media/set/?vanity=koszionkentes&set=a.1779981459004812>

A tavasztól őszig tartó szezonban öntöztük, gondoztuk a Liget téri fáinkat, bokrainkat.

A járványveszély idén szerencsére nem akadályozta meg az Irány Surány Fesztivált, így mi is kint voltunk programokkal a sátrunkban. Az önkormányzat sajnos csak egy délutánra szervezte a fesztivált, azonban mi tartottunk 0. napot is és afterpartyt is (takarítás).

<https://www.facebook.com/media/set/?set=a.1795618950774396&type=3>

Az Irány Surány Fesztiválon a kiállításunk és sátrunk nagy siker volt, rengetegen megfordultak nálunk, kézműves programokat tartottunk (szelektív játszóház), Szigeti ökotársasjátékot készítettünk, az érdeklődők színezték a „Gyere velem vásárolni” táskát és szavaztak a rajzokra. Vendégünk volt a Varázskert levendula vezetője, aki játékos gyógynövényismeretet tartott, valamint ki lehetett tölteni Madárkvízt és Fatotót. Kiosztottuk a Sziget 2222 rajzpályázat díjait, bővebb információ itt olvasható:

<https://www.facebook.com/media/set/?set=a.1795012424168382&type=3>

Valamint idén ötödször adtuk át a Köszi, önkéntes! díjakat a legaktívabb önkénteseknek.

<https://www.facebook.com/media/set/?set=a.1540168902986070&type=3>

A Köszi, önkéntes! díjasok és akinek még kedve volt, részt vehetett egy közösségépítő sárkányhajózáson augusztus végén.

<https://www.facebook.com/media/set/?set=a.1810037602665864&type=3>

Szeptemberben Surányi arcok és házak (1938-1958) címmel kerítéskiállítást élvezhettük Balogh Katalin kerítésén.

<https://www.facebook.com/media/set/?set=a.1820326868303604&type=3>

Ősszel E.ON pályázati pénzből a madáretetőkészítő workshopot tartottunk.

<https://www.facebook.com/media/set/?set=a.1837019286634362&type=3>

Novemberben immár sokadik éve ismét nekiveselkedtünk a surányi Liget tér őszi takarításának.

<https://www.facebook.com/media/set/?set=a.1872722366397387&type=3>

December 11-én a PRK által szervezett sütiverseny kísérőrendezvényeként gyermekeknek kézműveskedést tartottunk.

Idén is feldíszítettük a Liget téri karácsonyfát.

A cipősdobozokat mindenki az Eper utcai telephelyünk elé letett dobozba és Pócsmegyeren a PRK-ba hozta, az adománygyűjtések helyett pedig madáretető-, könyv- és puzzle liciteket szerveztünk, amelyek bevételéből és az Önkormányzati Civil támogatásból tudtuk a helyi rászorulók karácsonyi élelmiszercsomagjait és meleg ételét finanszírozni.

Közösségi szolgálatosok a 2021/2022-es tanévben:

Kirchner Tamás, Perjési Trisztán, Stelmach Gergő, Grill Ákos, Benkő Mira, Molnár Márton, valamint Dudás Helga.

A facsemete számlálónk pedig 1600-on áll, ami 285 plusz fa az egy évvel ezelőttihez képest! Szépen haladunk!

Jelenleg 44 rendes és 14 pártoló taggal működünk. Elnök: Topits Judit, alelnökök: Kigyós Attila és Antmann István. Úgy gondoljuk, egyre eredményesebben tudunk működni a település érdekében, és folytatni tudjuk környezetvédelmi, településszépészeti és közösségépítő tevékenységünket. Ami mostanra nagyon hiányzik: egy hely, ahol az egyre sokasodó holmijainkat tarthatnánk és ahol olykor alkalmi programokat szervezhetnénk. Bízunk benne, hogy a 2023-as év meghozza ezt a változást.

Pócsmegyer-Surány, 2023. március 14. Topits Judit, elnök

Köszi, önkéntes! Egyesület